હિન્દીમાં શ્રીદેવીની કારકિર્દીનો આરંભ સોલવા સાવનથી થયો હતો જો કે તે ફિલ્મ નિષ્ફળ નિવડી હતી ત્યારબાદ તેની હિમ્મતવાલા બ્લોકબસ્ટર સાબિત થઇ હતી.આ ફિલ્મથી તે હિન્દી ફિલ્મોમાં પોતાનું સ્થાન મજબૂત બનાવી શકી હતી.૧૩ ઓગસ્ટ ૧૯૬૩માં મદ્રાસનાં શિવકાશીમાં જન્મેલ શ્રીદેવીએ આમ તો માત્ર ચારવર્ષની વયે જ કેમેરાનો સામનો કર્યો હતો અને બાળ કલાકાર રૂપે કંદન કરૂનાઇમાં કામ કર્યુ હતું.ત્યારબાદ પણ તેણે બાળ કલાકાર તરીકે અનેક ફિલ્મોમાં કામ કર્યુ હતું.બોલિવુડમાં પણ તેણે બાળ કલાકાર તરીકે ૧૯૭૨માં આવેલી રાની મેરા નામમાં કામ કર્યુ હતું.૧૯૭૬માં તેણે મોંદુરૂ મુદિછુમાં પોતાની કારકિર્દીનો પ્રથમ નોંધપાત્ર રોલ કર્યો હતો.૧૯૭૯માં સોલવા સાવનમાં નિષ્ફળતા મળ્યા બાદ શ્રીદેવીએ ૧૯૮૩માં હિમ્મતવાલામાં કામ કર્યુ અને આ ફિલ્મને કારણે તે સુપરહીટ સાબિત થઇ હતી અને ત્યારબાદ આવેલી ફિલ્મોએ તેને હિન્દી ફિલ્મોની પ્રથમ મહિલા સુપરસ્ટાર બનાવી હતી.આમ તો આ પહેલા હિન્દી ફિલ્મોમાં મીના કુમારી, મધુબાલા, વૈજયંતિમાલા, હેમા માલિની જેવી અનેક નોંધપાત્ર મહિલા કલાકારોએ સુપરહિટ ફિલ્મો આપી હતી પણ તેઓએ મોટાભાગે અન્ય હીરો સાથે જોડી જમાવીને કામ કર્યુ હતું જ્યારે શ્રીદેવીએ એવી કલાકાર હતી જે પોતાના ખભે આખી ફિલ્મનો ભાર ઉંચકી જતી હતી અને દર્શકો તેના નામ પર ફિલ્મો જોવા માટે થિયેટરોમાં ઉમટી પડતા હતા.૧૯૮૦થી ૧૯૯૦નાં દાયકામાં તે સૌથી વધારે ફી લેતી અભિનેત્રી હતી.તેણે પોતાની કારકિર્દીમાં બે ફિલ્મફેર એવોર્ડ હિન્દી માટે અને ત્રણ ફિલ્મફેર એવોર્ડ સાઉથની ફિલ્મો માટે મેળવ્યા હતા.આમ તો શ્રીદેવીના નામે અનેક સફળતમ ફિલ્મો છે પણ તેમની ટોપ ટેન ફિલ્મોની વાત કરીએ તો તેમાં હિમ્મતવાલા,સદમા,નગીના,મિ. ઇન્ડિયા,ચાંદની, ચાલબાઝ, લમ્હે,ખુદાગવાહ, ઇંગ્લિશ વિંગ્લિશ અને મોમનો સમાવેશ કરી શકાય.